Ġiet żvelata l-password…Iżda x'ġara?
Mal-medda tas-snin il-qasam diġitali għamel passi ta' ġgant. Bla dubju, biddel bil-bosta l-mod ta' kif ilkoll ngħixu. Fost l-oħrajn, dak li jkun sar juża l-mezzi soċjali kif ukoll l-internet biex b'mod regolari tinżamm kull xorta ta' informazzjoni, fosthom data personali u dettalji tal-kont tal-bank għal meta tiġi bżonn biex tagħmel xi xirja tajba onlajn. Spiss, tisma' li password tajba tmur fin-nofs u barra bid-daqq. Iżda, dan kemm hu minnu? F'filmat maħdum minn Cyber Security Malta fi ħdan l-Aġenzija tal-Gvern għat-Teknoloġija tal-Informatika, il-MITA, ġie spjegat li kultant passwords siguri mhumiex biżżejjed. Intqal, li prattiċi ta' sigurtà bħat-two-factor authentication joffru aktar sigurtà u serħan il-moħħ. Fi ftit kliem, lil hinn mill-password, bit-two-factor authentication biex wieħed jaċċessa l-informazzjoni jkollu bżonn idaħħal kodiċi li jasallu jew li jkun iġġenerat fuq apps apposta minnufih. Kodiċi t'aċċess, li b'mod ġenerali jiskadi wara ftit tal-ħin. Cyber Security Malta saħqet li l-kodiċi t'aċċess m'għandu jingħata lil ħadd fl-ebda ċirkostanza. Tat parir, biex f'każ li wieħed jirċievi notifika biex jiddaħħal dan il-kodiċi bla wieħed ikun saqsa għalih dak li jkun għandu jbiddel il-password tiegħu mill-aktar fis peress li l-password tkun ġiet żvelta u xi ħadd b'intenzjoni qarrieqa jista' jipprova jaċċessa l-informazzjoni mistura.